Vryheid-moorde: Verdagte was glo werker van familie | Netwerk24
Deur Anlerie De Wet 21 April 2016 12:28
Die Van Rooyen-gesin: Billy, Karlien en hul seuns Lodewyk (teen Billy se skouer) en Izak (voor). Foto: Verskaf
Een van die agt mans wat in aanhouding is ná die moord op Billy van Rooyen (38) en sy skoonpa, Ronnie Lombard (62), is na bewering 'n voormalige veiligheidswag en werknemer van die Van Rooyen-familie. 'n Ander man is tans 'n veiligheidswag op die familie se plaas buite Vryheid in KwaZulu-Natal.
Van Rooyen en Lombard is Dinsdagaand aangeval en vermoor.
'n Plaaslike polisielid, wat anoniem wil bly, sê die mans is nog nie ondervra nie. "Dit sal vandag (Donderdag) gedoen word," sê die polisielid.
Hy sê hulle wag vir die geweldsondersoek-en-misdaadeenheid van Richardsbaai om hulle met die ondervraging by te staan.
"Daar is nog geen bewyse teen die mans nie. As daar teen die einde van die dag nog niks teen een van hulle gevind is nie, sal hulle volgens die 48-uur-aanhoudingsbeleid vrygelaat word."
Die polisielid sê die twee veiligheidswagte sê stories stem ooreen. Volgens hom het die veiligheidswag wat nog op die plaas werk glo die veiligheidswag gebel wat voorheen daar gewerk het. Hy was in 'n nabye kroeg toe hy die oproep ontvang. Hy het glo vir hom gesê iets het op die plaas gebeur en hulle moet die kroeg toemaak en huis toe gaan.
Die kroeg is blykbaar gesluit waarna ses ander mans, wat ook in die kroeg was, in een motor op pad huis toe deur die boere afgetrek is. Die twee veiligheidswagte is onderskeidelik kort daarna te voet aangekeer.
"Ons is besig om die twee veiligheidswagte se selfoonrekords na te gaan om te sien of hul stories bewys kan word," sê die polisielid.
Hy sê daar is wel iets nie lekker met 'n paar van die ander mans se stories nie.
Minstens tien aanvallers met AK74's en haelgewere het vier huise op die Van Rooyen-familieplaas deels omsingel voordat hulle die pa en oupa doodgeskiet het.
Billy, die pa van twee klein seuntjies, het Dinsdagaand geluide gehoor en uitgegaan om te kyk wat aangaan.
Terwyl Karlien van Rooyen haar sterwende man in die huis probeer insleep het, het haar pa, Ronnie, uit sy huis 10 m van hulle s'n gehardloop gekom.
Billy se pa, Lood, is met 'n geweer teen die voorkop en die wang geslaan. Hy is Woensdagoggend uit die hospitaal ontslaan.
Die groep mans het Karlien met gewere aangehou en vir die plaaswinkeltjie se kasregistersleutels gevra, waarna hulle 'n onbepaalde hoeveelheid geld gesteel het.